Geen lang uitstel vir jong beskuldigdes in nagklub-moordsaakGideon Fourie, een van die drie beskuldigdes in die saak. (Foto: Maroela Media) Streeklanddros Ian Cox het Woensdag korte mette gemaak van ŉ aansoek dat die saak teen die drie moordbeskuldigdes in die Daniël (Danie) Botha-verhoor lank uitgestel word. Gideon Fourie, Jacques de Lange en Sampie Hearn staan tereg vir die moord op die 26-jarige Botha, ŉ meestertegnikus by Land Rover en Jaguar. Botha is in Julie 2018 so erg in ŉ kuierplek aangerand dat hy breindood verklaar is. Die masjiene wat hom aan die lewe gehou het, is enkele dae later afgeskakel. Al drie jong mans pleit onskuldig op die aanklagte teen hulle. Fourie se regspan het Woensdag in die Benoni-streekhof om uitstel gevra nadat ŉ aansoek by die hooggeregshof ingedien is vir ŉ hersiening van ŉ aansoek om ontslag wat vroeër in die streekhof van die hand gewys is. Jacques de Lange. (Foto: Maroela Media) Riaan Louw, Fourie se regsverteenwoordiger, het die hof gevra dat die saak uitgestel word tot die hooggeregshof ŉ beslissing maak. Die staat het beswaar hierteen gemaak en aangevoer dit kan die saak met maande vertraag. Dít terwyl die beskuldigdes in die verlede verskeie kere kapsie gemaak het teen vertragings in die saak. Sampie Hearn. (Foto: Maroela Media) Volgens Louw was dié vorige vertragings egter hoofsaaklik aan die staat te wyte en het sy kliënt nog nie tevore vir uitstel gevra óf die saak vertraag nie. Louw het aangevoer dit sal net billik wees om die saak uit te stel. Cox het egter bevind ŉ aansoek wat in ŉ hoër hof gebring word beteken nie noodwendig dat die verrigtinge in ŉ laer hof nie kan voortgaan nie. Volgens die landdros is hy nie oortuig dat ŉ lang uitstel geregverdig is nie en dat dit boonop nadelig vir die ander twee beskuldigdes kan wees. Daniël Botha. (Foto: Verskaf) Hy het bevind dat die hersieningsaansoek gelyklopend met die huidige hofproses kan plaasvind. “Die saak gaan voort,” het Cox bevind en verrigtinge tot Donderdag uitgestel. Nog getuienis, na verwagting van een van die beskuldigdes, sal dan aangehoor word. Fourie, De Lange en Hearn is steeds uit op borgtog.